Document ID: 32005D0872

KOMISIJOS SPRENDIMAS
2005 m. lapkričio 21 d.
kuriuo leidžiama Čekijos Respublikai apskaičiuojant nuosavų išteklių iš PVM bazę naudoti tam tikrus apytikrius įverčius
(pranešta dokumentu Nr. C(2005) 4421)
(autentiškas tik tekstas čekų kalba)
(2005/872/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
kadangi:
(1)
Pagal 1977 m. gegužės 17 d. Šeštosios Tarybos direktyvos Nr. 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2) (toliau - Šeštoji direktyva), 28 straipsnio 3 dalį valstybės narės gali ir toliau neapmokestinti arba apmokestinti tam tikrus sandorius; į šiuos sandorius būtina atsižvelgti nustatant išteklių iš PVM bazę.
(2)
Taikant Šeštosios direktyvos 28 straipsnio 3 dalies nuostatas, Čekijos Respublikos stojimo į Europos Sąjungą akto (3) V priedo (Mokesčiai) 5 antraštinės dalies 1 dalyje Čekijos Respublikai leidžiama neapmokestinti tam tikrų sandorių, išvardytų Šeštosios direktyvos F priede.
(3)
Čekijos Respublika negali tiksliai apskaičiuoti sandorių, išvardytų Šeštosios direktyvos F priedo 17 punkte, nuosavų išteklių iš PVM bazės; šiam apskaičiavimui atlikti greičiausiai reikėtų daug administracinių sąnaudų, palyginti su nedidele šių sandorių reikšme bendrai Čekijos Respublikos išteklių iš PVM bazei; Čekijos Respublika gali apskaičiuoti šios kategorijos sandorių, išvardytų Šeštosios direktyvos F priede, nuosavų išteklių iš PVM bazę, naudodama apytikslius įverčius; todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Čekijos Respublikai turėtų būti leista apskaičiuoti PVM bazę, naudojant apytikrius įverčius.
(4)
Nuosavų išteklių patariamasis komitetas patvirtino ataskaitą su jo narių nuomonėmis apie šį sprendimą,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti nuosavų išteklių, kaupiamų iš PVM, bazę nuo 2004 m. gegužės 1 d. Čekijos Respublikai leidžiama naudoti apytikrius įverčius šių kategorijų sandorių, išvardytų Šeštosios direktyvos F priede, atžvilgiu:
1)
Keleivinis transportas (F priedo 17 punktas).
2 straipsnis
Šis sprendimas skirtas Čekijos Respublikai.
Priimta Briuselyje, 2005 m. lapkričio 21 d.

Labels: 8
2
15
18